Waršawa. Prezident USA Donald Trump je dźensa na oficialnym wopyće w Pólskej był, po tym zo bě wčera wječor do stolicy Waršawy dolećał. Tam jeho statny prezident Andrzej Duda z wojerskej ceremoniju witaše. Nimo toho zetka so Trump z prezidentami dwanaće wuchodoeuropskich krajow, kotřiž so runje dźensa we Waršawje schadźuja. W tym zwisku zdźělichu, zo chcedźa USA Pólskej lětadła a rakety wotwobaracy system typa Patriot dodawać.
Praha (ČŽ/K). Hłowa čěskeho stata Miloš Zeman je so znowa za zawjedźenje zhromadneje europskeje měny eura w Čěskej republice wuprajił. Dóńć měło k tomu najpozdźišo w přichodnej legislaturnej periodźe. Zo tuchwilu hišće wjetšina wobydlerjow kraja za to njeje, za to widźi wón přičinu w tym, zo so „ludźo eura iracionalnje boja“. Euro po jeho měnjenju suwereniće Čěskeje a jeje hospodarstwu njeby škodźał. W tym zwisku prezident na to pokaza, kajke pozitiwne wuslědki je euro susodnej Słowakskej wunjesł. Jeho zawjedźenje přirunowaše Zeman wobrazliwje, jako by so na termometru celsius na fahrenheit wuměnił. „To tež njezměni temperaturu, ale jeničce jeje měritko.“
Čěska republika w dohladnej dobje zhromadnu europsku měnu njezawjedźe, dyrbjało-li hibanje ANO oktoberske wólby do sejma dobyć, zwurazni jeho předsyda, něhdyši wicepremier a minister za financy Andrej Babiš. „Euro pola nas nochcemy“, wón podšmórny. „Kóždy wě, zo bywa to labilna měna. Chcu čěsku krónu a njewotwisnu centralnu banku. Wo dalšu wěc, do kotrejež Brüssel zasahuje, njerodźu“, šef ANO potwjerdźi.
Waršawa. Z wotmachom hotuja so tele dny we Waršawje na wysoki wopyt. Přichodnu srjedu wječor ma prezident USA Donald Trump do Waršawy dolećeć. Hižo dny dołho fachowcy prezidentskeje wěstotneje słužby wšitke městnosće kontroluja, kotrež ma Trump wopytać.
Pólske knježerstwo zhladuje z wulkimi wočakowanjemi na jeho wopyt. Na politiskej runinje liča z chwalbu za swěrne zwjazkarstwo a za to, zo dosć pjenjez za swoje wójsko wudawaja. Nimo toho čakaja na přilubjenje najwyšeho reprezentanta USA, zo wěstotu Pólskeje hladajo na wohroženje ze stron Ruskeje garantuje a snano jim hišće wjace wojakow sćele. Kritiske zwuki ze stron ameriskeho prezidenta słyšeć nochcedźa.
Před něšto dnjemi je Słowakska historiski moment dožiwiła. Do swětnišća poda so z indiskej raketu prěni słowakski satelit skCUBE. Na jeho konstrukciji, wuwiću a testowanju bě wjace hač 50 fachowcow dlěje hač pjeć lět dźěłało. Je to dźesać centimetrow wulka kóstka, kotraž započa 23 mjeńšin po starće rakety we wysokosći 500 kilometrow ze spěšnosću 28 000 kilometrow na hodźinu zemju wobkružeć. Satelit-kóstka waži 1 056 gramow. Jeje nadawk je měrić w swětnišću radioaktiwitu, fotografować wubrane kónčiny zemju a polěpšić rozhłosowu komunikaciju.
Z tymle swětnišćowym objektom su tři hłowne zaměry zwjazane. Sprěnja ma wón wo tym swědčić, zo słowakscy fachowcy zamóža tajki přewšo naročny „aparat“ zhotowić a swětnišću dowěrić. Zdruha ma objekt dopokazać, zo ma kraj wědomostne kapacity za specifisku misiju w swětnišću, a střeća je to wědomostny eksperiment. Wšitke daty satelita skCUBE ze swětnišća budu zjawnje přistupne.
Waršawa. Mjez něhdźe 200 mjeńšimi a wjetšimi putniskimi městnami w Pólskej, hdźež mać Božu česća, nabywa jedne dźeń a wjetši wuznam: hnadowne městno Licheń w centralnej Pólskej. Na kromje wsy z runje 1 600 wobydlerjemi su 2004 po dźesać lětach twara hobersku baziliku ze 7 000 městnami poswjećili. Před cyrkwju je naměsto za 250 000 putnikow. Twar běchu z pjenježnymi darami wěriwych ze wšeho swěta zwoprawdźili. Mjena darićelow su na jednotliwych tafličkach zwěčnjene.
szl_Latn slk_Latn ces_Latn szl_Latn szl_Latn szl_Latn szl_Latn szl_Latn